ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για την εφαρμογή του κανονισμού (ΕΚ) αριθ. 716/2007 του Ευρωπαϊκού Κοινοβουλίου και του Συμβουλίου της 20ής Ιουνίου 2007 περί κοινοτικών στατιστικών για τη διάρθρωση και τη δραστηριότητα των αλλοδαπών συνδεόμενων επιχειρήσεων /* COM/2012/0249 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για την εφαρμογή του κανονισμού (ΕΚ) αριθ. 716/2007 του Ευρωπαϊκού Κοινοβουλίου και του Συμβουλίου της 20ής Ιουνίου 2007 περί κοινοτικών στατιστικών για τη διάρθρωση και τη δραστηριότητα των αλλοδαπών συνδεόμενων επιχειρήσεων 1. Εισαγωγή Κύριος στόχος του κανονισμού (EΚ) αριθ. 716/2007 του Ευρωπαϊκού Κοινοβουλίου και του Συμβουλίου περί κοινοτικών στατιστικών για τη διάρθρωση και τη δραστηριότητα των αλλοδαπών συνδεόμενων επιχειρήσεων (κανονισμός FATS) είναι η δημιουργία ενός κοινού πλαισίου και στατιστικών προτύπων ποιότητας για τη συστηματική παραγωγή συγκρίσιμων στατιστικών για αλλοδαπές συνδεόμενες επιχειρήσεις. Σύμφωνα με το άρθρο 12 του κανονισμού (EΚ) αριθ. 716/2007, η Επιτροπή, έως τις 19 Ιουλίου 2012, υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την εφαρμογή του εν λόγω κανονισμού. Η έκθεση, που εκπονείται από την Eurostat, ειδικότερα: (1) αξιολογεί την ποιότητα των παραγόμενων στατιστικών· (2) αξιολογεί τα οφέλη που προκύπτουν για την Κοινότητα, τα κράτη μέλη, τους προμηθευτές και τους χρήστες στατιστικών πληροφοριών από τις παραγόμενες στατιστικές με βάση το κόστος τους· (3) αξιολογεί την πρόοδο των πιλοτικών μελετών και την εφαρμογή τους (4) εντοπίζει τομείς στους οποίους υπάρχουν περιθώρια βελτιώσεων και τροποποιήσεις που θεωρούνται αναγκαίες με βάση τα αποτελέσματα που προκύπτουν και το σχετικό κόστος. Στο άρθρο 2 του κανονισμού FATS παρέχονται οι ακόλουθοι ορισμοί των στατιστικών για τις αλλοδαπές συνδεόμενες επιχειρήσεις: «Στατιστικές εισαγωγής για τις αλλοδαπές συνδεόμενες επιχειρήσεις» (FATS εισαγωγής) είναι οι στατιστικές που περιγράφουν τη δραστηριότητα των αλλοδαπών συνδεόμενων επιχειρήσεων που είναι μόνιμοι κάτοικοι της δηλούσας χώρας·[1] και «Στατιστικές εξαγωγής για τις αλλοδαπές συνδεόμενες επιχειρήσεις» είναι οι στατιστικές που περιγράφουν τη δραστηριότητα στο εξωτερικό των αλλοδαπών συνδεόμενων επιχειρήσεων, που ελέγχονται από θεσμική μονάδα που είναι μόνιμος κάτοικος στη δηλούσα χώρα[2].Επειδή σύμφωνα με το άρθρο 7 του κανονισμού (EΚ) αριθ. 716/2007, «η Επιτροπή δημοσιεύει, σε στενή συνεργασία με τα κράτη μέλη, εγχειρίδιο συστάσεων που περιέχει τους σχετικούς ορισμούς και τις συμπληρωματικές οδηγίες για τις κοινοτικές στατιστικές που παράγονται κατ’ εφαρμογή του παρόντος κανονισμού», το 2007 δημοσιεύτηκε η πρώτη έκδοση του εγχειριδίου συστάσεων για τις στατιστικές των αλλοδαπών συνδεόμενων επιχειρήσεων (εγχειρίδιο συστάσεων FATS) και έκτοτε αναθεωρήθηκε δύο φορές από την Eurostat, σε συνεργασία με τους εμπειρογνώμονες των κρατών μελών[3]. Σκοπός του εγχειριδίου είναι ο καθορισμός της μεθοδολογίας και των κατευθυντήριων γραμμών για τη συλλογή και ταξινόμηση των στατιστικών εισαγωγής και εξαγωγής των αλλοδαπών συνδεόμενων επιχειρήσεων της Ευρωπαϊκής Ένωσης (ΕΕ). Στον ορισμό της «αλλοδαπής συνδεόμενης επιχείρησης» στο άρθρο 2 του κανονισμού (ΕΚ) αριθ. 716/2007 χρησιμοποιούνται οι εξής τρεις όροι: έλεγχος, θεσμική μονάδα και μόνιμος κάτοικος. Επειδή οι όροι αυτοί έχουν πολύ γενικό χαρακτήρα, πρέπει να οριστούν ακριβέστερα, ώστε να διασφαλίζεται η εναρμονισμένη συλλογή στοιχείων. Το εγχειρίδιο συστάσεων FATS περιέχει πιο εξειδικευμένο ορισμό αυτών των όρων και επεξηγεί την έννοια της «τελικής ελέγχουσας θεσμικής μονάδας» (UCI) που πρέπει να εφαρμόζεται από τις εθνικές στατιστικές αρχές κατά την κατάρτιση στατιστικών FATS: Τελική θεσµική µονάδα που ελέγχει αλλοδαπή θυγατρική είναι η θεσµική µονάδα, που βρίσκεται στην κορυφή της αλυσίδας ελέγχου µιας αλλοδαπής θυγατρικής, η οποία δεν ελέγχεται από άλλη θεσµική µονάδα. Τα κράτη μέλη της ΕΕ πρέπει να παρέχουν στην Eurostat τα στοιχεία που απαιτούνται, σύμφωνα με τον κανονισμό (EΚ) αριθ. 716/2007, τον εκτελεστικό και τροποποιητικό του κανονισμό της Επιτροπής και τις κατευθυντήριες γραμμές του εγχειριδίου συστάσεων FATS. Στην παρούσα έκθεση εξετάζονται οι σημαντικότερες πτυχές της εφαρμογής του κανονισμού (ΕΚ) αριθ. 716/2007, όπως προκύπτουν από τις εκθέσεις που υπέβαλαν τα κράτη μέλη, και τα μέτρα που έλαβε η Επιτροπή για να διασφαλίσει την κατάρτιση ευρωπαϊκών στατιστικών υψηλής ποιότητας για τις δραστηριότητες των αλλοδαπών συνδεόμενων επιχειρήσεων. 2. Μέτρα Εφαρμογης Ο κανονισμός FATS θεσπίζει ένα κοινό πλαίσιο για την κατάρτιση στατιστικών FATS. Ωστόσο, απαραίτητη προϋπόθεση για την κατάρτιση συγκρίσιμων και εναρμονισμένων στοιχείων μεταξύ των κρατών μελών, καθώς και για τον περιορισμό του κινδύνου σφαλμάτων κατά τη διαβίβαση των στοιχείων, αποτελεί ο καθορισμός του τεχνικού μορφότυπου των στοιχείων καθώς και της διαδικασίας διαβίβασης που πρέπει να ακολουθείται. Επιπλέον, σε ορισμένα κράτη μέλη χορηγήθηκαν παρεκκλίσεις, ώστε να μπορούν να προβούν στις αναγκαίες προσαρμογές των εθνικών στατιστικών συστημάτων τους. Σε συνέχεια της έγκρισης του κανονισμού για την αναθεωρημένη στατιστική ταξινόμηση των οικονομικών δραστηριοτήτων NACE αναθ. 2[4], κρίθηκε επίσης αναγκαία η προσαρμογή των επιπέδων κατανομής των δραστηριοτήτων για τις στατιστικές FATS . Για να συμπεριληφθούν όλες αυτές οι αλλαγές εκδόθηκαν οι ακόλουθοι τροποποιητικοί κανονισμοί: (1) Κανονισμός (ΕΚ) αριθ. 364/2008 της Επιτροπής, της 23ης Απριλίου 2008, για την εφαρμογή του κανονισμού (ΕΚ) αριθ. 716/2007 του Ευρωπαϊκού Κοινοβουλίου και του Συμβουλίου όσον αφορά το τεχνικό μορφότυπο για τη διαβίβαση στατιστικών σχετικά με αλλοδαπές συνδεόμενες επιχειρήσεις και τις παρεκκλίσεις που μπορούν να χορηγηθούν σε κράτη μέλη· (5) Κανονισμός (ΕΚ) αριθ. 747/2008 της Επιτροπής, της 30ής Ιουλίου 2008, για την τροποποίηση του κανονισμού (ΕΚ) αριθ. 716/2007 του Ευρωπαϊκού Κοινοβουλίου και του Συμβουλίου περί κοινοτικών στατιστικών για τη διάρθρωση και τη δραστηριότητα των αλλοδαπών συνδεομένων επιχειρήσεων, όσον αφορά τους ορισμούς των χαρακτηριστικών και την εφαρμογή της NACE αναθ. 2· (6) Κανονισμός (ΕΚ) αριθ. 834/2009 της Επιτροπής, της 11ης Σεπτεμβρίου 2009, για την εφαρμογή του κανονισμού (ΕΚ) αριθ. 716/2007 του Ευρωπαϊκού Κοινοβουλίου και του Συμβουλίου περί κοινοτικών στατιστικών για τη διάρθρωση και τη δραστηριότητα των αλλοδαπών συνδεομένων επιχειρήσεων, όσον αφορά τις εκθέσεις ποιότητας. Η Eurostat εξέδωσε επίσης το προαναφερόμενο εγχειρίδιο συστάσεων (το οποίο κατά την περίοδο εκπόνησης της παρούσας έκθεσης τελούσε υπό αναθεώρηση), που περιέχει επακριβείς ορισμούς και οδηγίες προς τα κράτη μέλη για τον τρόπο συλλογής των στοιχείων. 3. Κυριοτερεσ υπο εξεταση σειρεσ στοιχειων Οι στατιστικές για τις αλλοδαπές συνδεόμενες επιχειρήσεις (FATS) είναι σημαντικές για την επαρκή αξιολόγηση του αντίκτυπου που έχουν επιχειρήσεις που ελέγχονται από το εξωτερικό στην οικονομία της Ευρωπαϊκής Ένωσης. Οι στατιστικές FATS διευκολύνουν, επίσης, την παρακολούθηση της αποτελεσματικότητας της εσωτερικής αγοράς και της βαθμιαίας ολοκλήρωσης των οικονομιών στο πλαίσιο της παγκοσμιοποίησης. Στο παράρτημα I τμήμα 2 του κανονισμού (EΚ) 716/2007 καθορίζεται ο αριθμός των προς συλλογή χαρακτηριστικών : FATS εισαγωγής: Τα 11 κύρια χαρακτηριστικά (μεταβλητές) που καλύπτονται από τις στατιστικές εισαγωγής FATS είναι: · μεταβλητές που αφορούν τα δημογραφικά στοιχεία των επιχειρήσεων (π.χ. αριθμός επιχειρήσεων)· · Μεταβλητές που αφορούν τα αποτελέσματα (π.χ. κύκλος εργασιών, προστιθέμενη αξία σε τιμές κόστους συντελεστών)· · Μεταβλητές που αφορούν τα μέσα παραγωγής· εργατικό δυναμικό (π.χ. αριθμός απασχολούμενων, κόστος προσωπικού)· εμπορεύματα και υπηρεσίες (π.χ. συνολικό ύψος αγορών εμπορευμάτων και υπηρεσιών). FATS εξαγωγής: Η υποβολή στοιχείων είναι υποχρεωτική για 3 μεταβλητές και προαιρετική για 8. Οι υποχρεωτικές μεταβλητές είναι: · Μεταβλητή που αφορά τα δημογραφικά στοιχεία των επιχειρήσεων - (π.χ. αριθμός επιχειρήσεων)· · Μεταβλητή που αφορά τα αποτελέσματα - κύκλος εργασιών· · Μεταβλητή που αφορά τα μέσα παραγωγής: εργατικό δυναμικό – αριθμός απασχολουμένων· Ο κατάλογος των προαιρετικών μεταβλητών καθορίζεται αναλυτικά στο εγχειρίδιο συστάσεων FATS. Οι μεταβλητές πρέπει να υποβάλλονται ταξινομημένες με βάση τη χώρα στην οποία η αλλοδαπή συνδεόμενη επιχείρηση είναι εγκατεστημένη και τη δραστηριότητα την οποία ασκεί, όπως καθορίζεται στο παράρτημα ΙΙΙ του κανονισμού FATS. 4. Ποιότητα των παραγόμενων στατιστικών Τα κράτη μέλη υποβάλλουν στην Επιτροπή ετήσια έκθεση ποιότητας με βάση την οποία αξιολογείται η ποιότητα των διαβιβαζόμενων στην Eurostat στοιχείων[5]. Η Eurostat και οι εθνικές στατιστικές αρχές συνεργάζονται στενά προκειμένου να διασφαλίσουν τον επίκαιρο χαρακτήρα, την ακρίβεια, την αξιοπιστία και τη συνοχή των στατιστικών FATS. Επιπλέον, το εγχειρίδιο στατιστικών FATS, που αποτελεί το έγγραφο αναφοράς για τεχνικές λεπτομέρειες, διασφαλίζει τη βελτίωση της συγκρισιμότητας των στοιχείων και αντικατοπτρίζει τις πρόσφατες μεθοδολογικές εξελίξεις. Η ακόλουθη ανάλυση αναφέρεται στα αποτελέσματα των τελευταίων διαθέσιμων εκθέσεων ποιότητας για τα στοιχεία των στατιστικών FATS για το έτος αναφοράς 2009, έτος για το οποίο διατίθεται για πρώτη φορά πλήρης σειρά στοιχείων που θα καλύπτει και τα 27 κράτη μέλη. Εξυπακούεται ότι με τη νομοθεσία FATS δεν έχουν συμμορφωθεί απολύτως όλα τα κράτη μέλη. Ποιοτικές πτυχές: || FATS εισαγωγής: || FATS εξαγωγής: Επικαιρότητα || 21 από 27 || 23 από 27 Κάλυψη || 81 % || 94 % Ακρίβεια || Αποδεκτή || Αποδεκτή Συνοχή || 25 από τα 27 - 2 κράτη μέλη παράγουν FATS εισαγωγής ανεξάρτητα από τις ΔΣΕ βλέπε κεφάλαιο 4.7.) || 20 από τα 27 - 7 κράτη μέλη πρέπει να υποβάλουν τους αντίστοιχους κωδικούς ταξινόμησης για ΑΞΕ (βλέπε κεφάλαιο 4.7.) και FATS Συγκρισιμότητα μεταξύ των χωρών || 27 από τα 27 || 26 από τα 27 (Η έννοια UCI δεν είχε εφαρμοστεί από την Ελλάδα κατά τη σύνταξη της παρούσας έκθεσης) 4.1. Επικαιρότητα Οι προθεσμίες καθορίζονται στο τμήμα 5 των παραρτημάτων Ι και ΙΙ του κανονισμού (ΕΚ) αριθ. 716/2007 και προσδιορίζονται περαιτέρω στο εγχειρίδιο συστάσεων FATS 2009. Οι προθεσμίες για την αποστολή των FATS εισαγωγής και εξαγωγής στην Eurostat εκφράζονται σε μήνες αρχής γενομένης από το τέλος του έτους αναφοράς: t+20 Η συμμόρφωση με την προθεσμία υποβολής στοιχείων για το έτος αναφοράς 2009 παρουσιάζεται συνοπτικά ως εξής: · 21 χώρες διαβίβασαν τις σειρές στοιχείων τους για τις FATS εισαγωγής εγκαίρως· · 23 χώρες διαβίβασαν τις σειρές στοιχείων τους για τις FATS εξαγωγής εγκαίρως. Σε ορισμένα κράτη μέλη χορηγήθηκαν παρεκκλίσεις από τις διατάξεις του κανονισμού FATS, ώστε να μπορέσουν να προβούν στις αναγκαίες προσαρμογές των εθνικών στατιστικών συστημάτων τους. Πρόκειται κυρίως για την ανάπτυξη νέων στατιστικών μητρώων και μεθόδων συλλογής στοιχείων. Για τις FATS εξαγωγής, χορηγήθηκε πλήρης παρέκκλιση στη Γαλλία, στο Λουξεμβούργο, στην Ισπανία, στο Ηνωμένο Βασίλειο και στη Νορβηγία για τα έτη αναφοράς 2007 και 2008. Επιπλέον, στο Λουξεμβούργο χορηγήθηκε πλήρης παρέκκλιση για τα έτη αναφοράς 2007 και 2008, όσον αφορά τη διάταξη για τα στοιχεία FATS εισαγωγής. Συνοπτικά, η συμμόρφωση με την προθεσμία υποβολής στοιχείων για το 2009 ήταν ικανοποιητική και η ακρίβεια τήρησής της βελτιώθηκε σε σύγκριση με την υποβολή στοιχείων για το έτος αναφοράς 2007, κατά το οποίο για τις στατιστικές FATS εισαγωγής μόνο 18 χώρες, και για τις στατιστικές εξαγωγής FATS μόνο 16 χώρες, υπέβαλαν στοιχεία εντός της προβλεπόμενης προθεσμίας. Έχει τεθεί σε λειτουργία μία πάγια διαδικασία ελέγχου της συμμόρφωσης και η Eurostat συνεργάζεται με τα κράτη μέλη που δεν τηρούν ακόμη πλήρως με τις προθεσμίες. 4.2. Προσβασιμότητα στα στοιχεία των FATS Όλα τα στοιχεία των FATS, σε συνδυασμό με περιεκτικές, στοχοθετημένες και αναλυτικές επεξηγήσεις των μεθοδολογικών πτυχών (μεταδεδομένα), διατίθενται δωρεάν στον ιστότοπο της Eurostat με τίτλο ‘Industry, trade and services’(Βιομηχανία, εμπόριο και υπηρεσίες)[6] ή μέσω του μηχανισμού αναζήτησης. Οι στατιστικές FATS δημοσιεύονται, επίσης, σε εθνικό επίπεδο, στο πλαίσιο των αρμοδιοτήτων των εθνικών στατιστικών αρχών, και κατά τον τρόπο αυτό βελτιώνεται η προσβασιμότητα στα στοιχεία. Στη βάση δεδομένων ‘FATS — στατιστικές αλλοδαπών συνδεδεμένων επιχειρήσεων’ παρέχονται αναλυτικά στοιχεία όσον αφορά στατιστικές διαδικασίες, νομικά ζητήματα, κανόνες εμπιστευτικότητας και περιγραφές των εθνικών μεθόδων συλλογής στοιχείων[7]. Περιεκτικές επεξηγήσεις των στατιστικών εννοιών δημοσιεύονται σε ένα νέο ηλεκτρονικό λεξικό τύπου «wiki» και εν είδει απαντήσεων στις «Συχνές ερωτήσεις». Τα συγκεντρωτικά μεγέθη της ΕΕ για τα οριστικά στοιχεία FATS εισαγωγής και εξαγωγής 2009 θα υπολογίζονται στη βάση των διαθέσιμων στοιχείων που παρέχονται από τα κράτη μέλη και σε περίπτωση ελλειπόντων στοιχείων, στη βάση εκτιμήσεων. Το 2012 στον ιστότοπο της Eurostat θα δημοσιεύονται μη εμπιστευτικά στοιχεία τα οποία θα μεταφορτώνονται δωρεάν. 4.3. Κάλυψη των στοιχείων που διαβιβάζονται στην Eurostat Η κάλυψη των στοιχείων υπολογίζεται με τον αριθμό των υποβαλλόμενων αξιών ως ποσοστό επί του συνολικού αριθμού των απαιτούμενων αξιών. Η διαβίβαση ολοκληρωμένων σειρών στοιχείων έχει καίρια σημασία για την παραγωγή συγκεντρωτικών μεγεθών της ΕΕ. Τα ελλείποντα στοιχεία περιορίζουν την ερμηνεία και την ενημερωτική αξία των στατιστικών FATS. Κατά τον πρώτο γύρο υποβολής στοιχείων το 2007, 3 κράτη μέλη της ΕΕ ήταν σε θέση να υποβάλουν ολοκληρωμένες σειρές στοιχείων για τις FATS εισαγωγής, και 13 κράτη μέλη για τις FATS εξαγωγής. Για το έτος αναφοράς 2009, η πληρότητα των στοιχείων βελτιώθηκε αισθητά. Για τις FATS εξαγωγής, το ποσοστό των ελλειπουσών αξιών μειώθηκε από 21 % σε 6 %, επειδή μόνο 5 χώρες υπέβαλαν ελλιπείς σειρές στοιχείων, ενώ 22 κράτη μέλη υπέβαλαν ολοκληρωμένες σειρές στοιχείων. Για τις FATS εισαγωγής, το συνολικό ποσοστό ελλειπόντων στοιχείων μειώθηκε από 47 % το 2007 σε 19% το 2009, επειδή 9 κράτη μέλη της ΕΕ υπέβαλαν το 100 % των απαιτούμενων στοιχείων. Πίνακας 2: Κάλυψη και εμπιστευτικότητα των στοιχείων, FATS εισαγωγής και εξαγωγής, 2009, σε ποσοστό%. Χώρες[8] || Σύνολο κελιών που αποστάλθηκαν ως % των κελιών που απαιτούνται βάσει του κανονισμού FATS || Ποσοστό των αποσταλθέντων κελιών που είναι εμπιστευτικά (%) || FATS εισαγωγής || FATS εξαγωγής || FATS εισαγωγής || FATS εξαγωγής Μεγάλες χώρες || 85 || 96 || 26 || 14 Χώρες μέσου μεγέθους || 78 || 87 || 14 || 21 Μικρές χώρες || 84 || 100 || 18 || 20 ΟΛΕΣ ΟΙ ΧΩΡΕΣ || 81 || 94 || 17 || 20 4.4. Εμπιστευτικότητα Υπάρχει συσχέτιση μεταξύ του ποσοστού των εμπιστευτικών στοιχείων και της σχετικότητας των στατιστικών. Αν το ποσοστό των εμπιστευτικών στοιχείων είναι υψηλό, οι στατιστικές δεν θα καλύπτουν επαρκώς τις ανάγκες των χρηστών. Η έκταση στην οποία η εμπιστευτικότητα συνετέλεσε στη μείωση της διαθεσιμότητας των στοιχείων για τις FATS εισαγωγής και εξαγωγής παρουσιάζεται στον πίνακα 2. Τα συνολικά ποσοστά εμπιστευτικότητας είναι αντίστοιχα 17 % και 20 %. 4.5. Σχετικότητα για τους χρήστες Tα στοιχεία FATS χρησιμοποιούνται όλο και περισσότερο για την αξιολόγηση των πτυχών και των επιπτώσεων της παγκοσμιοποίησης. Ένας δείκτης του πόσο σχετικά είναι τα στοιχεία των FATS με τις ανάγκες των χρηστών της Eurostat είναι ο αριθμός των στοιχείων ή των δημοσιεύσεων που μεταφορτώθηκαν από τον ιστότοπο της Eurostat έως το 2011. Τα αριθμητικά στοιχεία που παρουσιάζονται στον παρακάτω πίνακα αντιπροσωπεύουν τα στοιχεία στα οποία είχαν πρόσβαση οι χρήστες στο τμήμα του ιστότοπου της Eurostat που αφορά τις δημοσιεύσεις κατά τα έτη 2010 και 2011. Πίνακας 3: Αριθμός στοιχείων στα οποία είχαν πρόσβαση οι χρήστες κατά τα έτη 2010 και 2011 Σύνολα στοιχείων που μεταφορτώθηκαν δωρεάν || 8 128 Έτος 2010 || 3 616 Έτος 2011 || 4 512 Για το 2011, παρατηρείται αύξηση σχεδόν 25% που ανεβάζει τον αριθμό των μεταφορτώσεων σε 4.512. Αυτή η εξέλιξη ήταν αναμενόμενη, επειδή πρόκειται για ένα νέο τομέα και το ενδιαφέρον που δείχνουν οι χρήστες αυξάνεται διαρκώς. Oι βασικοί χρήστες των στοιχείων FATS είναι η Επιτροπή (Γενική Διεύθυνση Εμπορίου, Γενική Διεύθυνση Εσωτερικής Αγοράς και Υπηρεσιών, Γενική Διεύθυνση Επιχειρήσεων και Βιομηχανίας), διεθνείς οργανισμοί (OΟΣΑ, ΠΟΕ, ΟΗΕ), υπουργεία, εμπορικά επιμελητήρια, συνδικαλιστικές ενώσεις, δημοσιογράφοι, ερευνητές, πρεσβείες, ομοσπονδίες, οντότητες προώθησης επιχειρήσεων, κ.λπ. 4.6. Ακρίβεια Η ακρίβεια εξακριβώνεται με τον εντοπισμό τυχόν παρεκκλίσεων από τον κανονισμό FATS και το εγχειρίδιο συστάσεων FATS, καθώς και με τη διενέργεια συστηματικών ελέγχων για την εξακρίβωση της ποιότητας. 4.6.1. Λανθασμένη ταξινόμηση Η λανθασμένη ταξινόμηση αναφέρεται στην καταχώριση των στατιστικών μονάδων σε λανθασμένη κατηγορία σε μια δεδομένη ταξινόμηση, για παράδειγμα η ταξινόμηση μιας επιχείρησης στην κατηγορία του εμπορίου αντί για την κατηγορία της βιομηχανίας. Το βασικό ζήτημα που επισημαίνεται στη διάκριση αυτή είναι η ορθή κωδικοποίηση της οικονομικής δραστηριότητας των συνδεόμενων επιχειρήσεων. Τα στοιχεία αυτά μπορεί να λείπουν, να είναι αμφιλεγόμενα ή εσφαλμένα και να είναι αδύνατο να διασταυρωθούν με τα επιχειρηματικά μητρώα. Εφαρμόζονται έλεγχοι αληθοφάνειας για τον εντοπισμό των εσφαλμένων κωδικών. Για τις στατιστικές FATS εξαγωγής, η ελλιπής κάλυψη των μονάδων που υποβάλλουν στοιχεία είναι ένα επιπλέον ζήτημα που πρέπει να εξεταστεί. Ένας από τους πρωταρχικούς λόγους για την ελλιπή κάλυψη είναι τα όρια μεγέθους που εφαρμόζουν ορισμένα κράτη μέλη. Ένας άλλος λόγος είναι η νομική ή πραγματική αδυναμία έρευνας των φυσικών προσώπων. Τέλος, το διάστημα που μεσολαβεί από τη σύσταση ενός νέου ομίλου επιχειρήσεων μέχρι την εμφάνισή του στα διαθέσιμα μητρώα και σε άλλες βάσεις δεδομένων μπορεί να είναι η αιτία που η εν λόγω δηλούσα μονάδα δεν συμπεριλαμβάνεται στο πληθυσμιακό πλαίσιο. 4.6.2. Μη απάντηση Μη απάντηση σε επίπεδο μονάδας υπάρχει όταν δεν συμμετέχουν στην έρευνα όλες οι δηλούσες μονάδες του δείγματος. Σχεδόν όλα τα κράτη μέλη υπογράμμισαν ότι οι μεγάλες επιχειρήσεις, που συμβάλλουν σε μεγάλο βαθμό στα τελικά αποτελέσματα, είναι εν γένει πολύ πιο πρόθυμες να απαντήσουν στην έρευνα από όσο οι μικρότερες επιχειρήσεις. Επομένως, ακόμη και εάν το μη σταθμισμένο ποσοστό μη απάντησης είναι υψηλό, το πραγματικά ελλείπον τμήμα στις στατιστικές είναι πολύ λιγότερο σημαντικό. Εφαρμόστηκαν διάφορες μέθοδοι για τη μείωση της μη απάντησης. Οι περισσότερες από τις χώρες έστειλαν γραπτές και/ή τηλεφωνικές υπομνήσεις σε όσες εταιρείες δεν είχαν απαντήσει. Οι υπεύθυνοι συλλογής στοιχείων μπορούν να εφαρμόσουν νομικά μέτρα (π.χ. πρόστιμα) εφόσον η έρευνα έχει νομική βάση και η συμπλήρωση του ερωτηματολογίου είναι υποχρεωτική. Ωστόσο, τέτοιου είδους μέτρα θεωρούνται έσχατη λύση, επειδή είναι σημαντικό να υπάρχουν καλές σχέσεις με τις επιχειρήσεις για όλες τις μελλοντικές αιτήσεις στοιχείων, καθώς και για άλλους στατιστικούς τομείς. 4.7. Συνοχή και συγκρισιμότητα 4.7.1. Συνοχή Η συνοχή μεταξύ δύο ή περισσότερων στατιστικών αποτελεσμάτων έγκειται στον βαθμό στον οποίο οι στατιστικές διαδικασίες που τα παρήγαγαν χρησιμοποίησαν τις ίδιες έννοιες - ταξινομήσεις, ορισμούς, στοχευόμενους πληθυσμούς, και εναρμονισμένες μεθόδους[9] Ο στοχευόμενος πληθυσμός είναι ο θεωρητικός πληθυσμός μονάδων στις οποίες στοχεύει η έρευνα και για τις οποίες πρέπει να παράγονται στατιστικές. Στο πλαίσιο των στατιστικών FATS εξαγωγής, υπάρχει μια διαφορά μεταξύ του στοχευόμενου πληθυσμού στατιστικών μονάδων (για τις οποίες συλλέγονται στοιχεία) και του στοχευόμενου πληθυσμού των δηλουσών μονάδων (από τις οποίες συλλέγονται στοιχεία) Για τις στατιστικές FATS εισαγωγής, ο πληθυσμός στατιστικών μονάδων στις περισσότερες περιπτώσεις ισοδυναμεί με τον πληθυσμό των δηλουσών μονάδων. Οι διαρθρωτικές στατιστικές επιχειρήσεων (ΔΣΕ), οι στατιστικές για τις άμεσες ξένες επενδύσεις (ΑΞΕ) και την έρευνα και ανάπτυξη (Ε&Α) αξιολογούν στοιχεία που αφορούν το ίδιο φαινόμενο όπως και οι FATS — τη διεθνοποίηση των επιχειρήσεων— και πρόκειται για στενά συνδεόμενους στατιστικούς τομείς. Αυτή η ουσιώδης ομοιότητα εκφράζεται και στην πρακτική κατάρτισης των στατιστικών και τα στοιχεία συχνά συλλέγονται στο πλαίσιο της ίδιας έρευνας. Επομένως, είναι σημαντικό τα αποτελέσματα να μην αποκλίνουν πάρα πολύ μεταξύ τους. FATS εισαγωγής Όπως οι ορισμοί των οικονομικών χαρακτηριστικών και η ανάλυση ανά δραστηριότητα για τον πληθυσμό FATS εισαγωγής είναι συνεκτικές με τον πληθυσμό διαρθρωτικών στατιστικών των επιχειρήσεων (ΔΣΕ) (κανονισμός αριθ. 716/2007, Παράρτημα I, Τμήμα 2), το ίδιο συνεκτικά πρέπει να είναι και τα στοιχεία. Οι στατιστικές FATS εισαγωγής, ως υποσειρά των στατιστικών ΔΣΕ, πρέπει να χρησιμοποιούν όλα τα διαθέσιμα στοιχεία των ΔΣΕ. Ωστόσο, 2 χώρες παράγουν στατιστικές FATS εισαγωγής ανεξάρτητα από τις ΔΣΕ και οι πληθυσμοί τους δεν είναι συγκρίσιμοι. Σε 3 χώρες, ο πληθυσμός FATS εισαγωγής είναι μικρότερος από το αντίστοιχο μέρος του πληθυσμού της έρευνας ΔΣΕ, και 6 χώρες επιβεβαίωσαν ότι ο πληθυσμός στατιστικών FATS εισαγωγής επεκτάθηκε πέραν του αντίστοιχου τμήματος του πληθυσμού της έρευνας ΔΣΕ. Το γεγονός ότι οι πληθυσμοί δεν είναι απόλυτα συνεκτικοί δεν σημαίνει αναγκαστικά ότι τα στοιχεία δεν είναι συνεκτικά. Απεναντίας, η προσαρμογή του πληθυσμού ΔΣΕ για να εξυπηρετεί τους σκοπούς των FATS θα πρέπει να συμβάλει στη βελτίωση της ποιότητας των στοιχείων. FATS εξαγωγής Για τις FATS εξαγωγής, στις περισσότερες περιπτώσεις χρησιμοποιείται ως σημείο αφετηρίας η ετήσια έρευνα για τα αποθέματα των άμεσων ξένων επενδύσεων ή μια ειδική έρευνα FATS. Τα στοιχεία συλλέγονται μέσω έρευνας στις επιχειρήσεις μόνιμους κατοίκους. Η συλλογή των στοιχείων βασίζεται συνήθως σε απογραφές. Οι περισσότερες χώρες επιβεβαίωσαν ότι είχαν χρησιμοποιήσει τους ίδιους κωδικούς δραστηριότητας μη μόνιμου κατοίκου για τα αποθέματα ξένων άμεσων επενδύσεων στο εξωτερικό και για τις FATS εξαγωγής· 7 χώρες απάντησαν ότι είχαν εφαρμόσει διαφορετικούς κωδικούς. 4.7.2. Συγκρισιμότητα α) Συγκρισιμότητα μεταξύ των χωρών Η ενδελεχής ανάλυση των στοιχείων από την Εurostat διασφαλίζει τη συνεχή βελτίωση συγκρισιμότητας μεταξύ των χωρών. Με την εφαρμογή κοινών ορισμών και ταξινομήσεων, η συγκρισιμότητα των στοιχείων μεταξύ χωρών είναι αρκετά υψηλή. Οι διαφορές μεταξύ χωρών εξηγούνται όλο και περισσότερο. Εξακολουθούν να υπάρχουν ορισμένα προβλήματα, επειδή μια χώρα δεν χρησιμοποίησε την έννοια UCI. Αυτό εν τούτοις δεν επηρεάζει σημαντικά την ποιότητα των συνολικών συγκεντρωτικών μεγεθών. Από το έτος αναφοράς 2010 και μετά, η έννοια UCI θα έχει εφαρμοστεί σε όλα τα κράτη μέλη της ΕΕ. β) Συγκρισιμότητα σε διαχρονικό επίπεδο Με την πάροδο του χρόνου προκύπτουν ασυνέπειες όταν τα στοιχεία που έχουν συλλεχθεί για μια ειδική περίοδο αναφοράς δεν είναι απολύτως συγκρίσιμα με τα στοιχεία που συλλέγονται για τις επόμενες περιόδους εξ αιτίας ορισμένων ιδιαιτεροτήτων μιας συγκεκριμένης χρονικής περιόδου. Στις περιπτώσεις αυτές πρόκειται για διακοπή της χρονικής αλληλουχίας των σειρών. FATS εισαγωγής Για τα έτη αναφοράς έως το 2006, διατίθενται στοιχεία μόνο για τις χώρες που τα απέστειλαν σε προαιρετική βάση. Από το έτος αναφοράς 2007, η συλλογή των στοιχείων είναι υποχρεωτική. Επιπλέον, ορισμένες χώρες ξεκίνησαν να εφαρμόζουν την εγκεκριμένη κοινή μεθοδολογία, συμπεριλαμβανομένης της έννοιας UCI. Αυτή η σημαντική αλλαγή στη μεθοδολογία προκάλεσε τη διαρθρωτική διακοπή των στοιχείων για όλες τις χώρες. Μια ακόμη διαρθρωτική διακοπή σημειώθηκε με τα στοιχεία του 2008, που είναι το πρώτο έτος αναφοράς για το οποίο συγκεντρώθηκαν στοιχεία σύμφωνα με την αναθεωρημένη ταξινόμηση δραστηριοτήτων (κανονισμός (EΚ) αριθ. 1893/2006 που θεσπίζει τη στατιστική ταξινόμηση των οικονομικών δραστηριοτήτων NACE Αναθεώρηση 2). Ως εκ τούτου, από το 2008 τα στοιχεία FATS εισαγωγής δεν μπορούν να συγκριθούν απευθείας με τα προηγούμενα έτη αναφοράς. Για το λόγο αυτό, δημιουργήθηκε ένας ξεχωριστός πίνακας για τις στατιστικές FATS εισαγωγής στην ηλεκτρονική βάση δεδομένων της Eurostat με χρονική αφετηρία το έτος αναφοράς 2008. Άμεσες συγκρίσεις είναι δυνατές μόνο για το γενικό επίπεδο δραστηριότητας και για τα τμήματα και διακρίσεις της NACE στα οποία δεν έχουν γίνει αλλαγές: FATS εξαγωγής Στις FATS εξαγωγής, ορισμένες χώρες κατάρτισαν προαιρετικά σειρές στοιχείων με αφετηρία το 2004. Για το έτος αναφοράς 2007, έγινε υποχρεωτική η συλλογή και διαβίβαση στοιχείων FATS εξαγωγής. Η εφαρμογή του κανονισμού FATS είχε ως αποτέλεσμα τη διαρθρωτική διακοπή των διαθέσιμων χρονικών σειρών κυρίως λόγω της εισαγωγής μιας σημαντικής μεθοδολογικής αλλαγής — της έννοιας UCI. Αυτή είναι η βασική αιτία επίσης που τα στοιχεία πριν από το 2007 και τα στοιχεία από το 2007 και μετά για τις περισσότερες χώρες δεν μπορούν να συγκριθούν. Προκειμένου να αντικατοπτρίζουν την αλλαγή αυτή, οι FATS εξαγωγής στην ηλεκτρονική βάση δεδομένων της Eurostat ταξινομήθηκαν σε δύο ξεχωριστούς πίνακες που περιέχουν τα στοιχεία πριν και μετά το 2007. Όσον αφορά την εφαρμογή του κανονισμού (EΚ) αριθ. 1893/2006 για τη θέσπιση της στατιστικής ταξινόμησης των οικονομικών δραστηριοτήτων NACE—αναθεώρηση 2, τα κράτη μέλη πρέπει να εφαρμόσουν τη νέα ταξινόμηση δραστηριοτήτων από το έτος αναφοράς 2010 και μετά για τα στοιχεία FATS εξαγωγής. Το αποτέλεσμα θα είναι άλλη μια διαρθρωτική διακοπή από το 2010 και εξής. Εν κατακλείδι, η ποιότητα των στοιχείων που υποβλήθηκαν από τα κράτη μέλη είναι πολύ καλή και υπάρχει συνεχής βελτίωση έναντι των προηγούμενων ετών. Το μεθοδολογικό πλαίσιο που θεσπίστηκε με τον κανονισμό αναπτύσσεται συνεχώς μέσω αμοιβαίων διαβουλεύσεων και ειδικών συνεδριάσεων για συγκεκριμένα θέματα. Η Eurostat συνεργάζεται επίσης με άλλους διεθνείς οργανισμούς, ειδικά τον ΟΟΣΑ, ώστε η συγκρισιμότητα στοιχείων και μεθόδων να αυξάνεται και εκτός της Ευρωπαϊκής Ένωσης. 5. Κοστοσ και επιβαρυνση που συνεπάγονται οι στατιστικεσ για τις αλλοδαπεσ συνδεομενεσ επιχειρησεισ Τα περισσότερα κράτη μέλη δεν υπολογίζουν την επιβάρυνση με ποσοτικούς όρους και, συνεπώς, μπορούν να παρέχουν ποιοτικές μόνον εκτιμήσεις. Επομένως, δεν είναι εύκολο να υπολογιστεί ποσοτικά το κόστος της συλλογής και διάδοσης των στατιστικών για τις αλλοδαπές συνδεόμενες επιχειρήσεις δεν είναι εύκολο να υπολογιστούν ποσοτικά. Υπάρχουν διάφορες πηγές στοιχείων FATS που χρησιμοποιούνται επίσης για την παραγωγή άλλων στατιστικών ή συνδέονται με τη διαδικασία υποβολής εκθέσεων από διάφορα χρηματοπιστωτικά ιδρύματα και επιχειρήσεις στις ρυθμιστικές αρχές. Επομένως, είναι δύσκολο να διαχωριστεί το ειδικό κόστος που συνεπάγεται η συλλογή και παραγωγή των στοιχείων αλλοδαπών συνδεόμενων εταιρειών από το συνολικό κόστος που συνεπάγεται η συλλογή στοιχείων που χρησιμοποιούνται συχνά για άλλους σκοπούς. Εξάλλου, σε ορισμένα κράτη μέλη είναι δυνατό η συλλογή στοιχείων να γίνεται από δύο διαφορετικούς φορείς, την εθνική κεντρική τράπεζα και την εθνική στατιστική αρχή, γεγονός που καθιστά ακόμη πιο περίπλοκη την κατάρτιση αξιόπιστων εκτιμήσεων. FATS εισαγωγής Το μεγαλύτερο μέρος των ανθρώπινων πόρων και του βάρους απόκρισης που απαιτήθηκε για την παραγωγή των FATS εισαγωγής αφορά τους πόρους που απαιτήθηκαν για την παραγωγή μιας εκτεταμένης σειράς στατιστικών που συνδέονται με τις διαρθρωτικές στατιστικές των επιχειρήσεων (κανονισμός (EΚ) αριθ. 295/2008 όσον αφορά τις διαρθρωτικές στατιστικές επιχειρήσεων). Από την εξέταση της συνοπτικής παρουσίασης των εκτιμήσεων που υπέβαλαν τα κράτη μέλη, μπορεί να συναχθεί το συμπέρασμα ότι οι επιπλέον δραστηριότητες που συνδέονται με την εφαρμογή του κανονισμού (ΕΚ) αριθ. 716/2007 για τις FATS εισαγωγής απαίτησαν μόνο περιορισμένους πρόσθετους ανθρώπινους πόρους. FATS εξαγωγής Οι άμεσες ξένες επενδύσεις (ΑΞΕ) και οι FATS εξαγωγής είναι στατιστικοί τομείς που συνδέονται στενά, επειδή και οι δυο μετρούν τα στοιχεία της διεθνοποίησης των επιχειρήσεων. Αυτή η ουσιώδης ομοιότητα εκφράζεται και στην πρακτική συλλογής αφού τα στοιχεία FATS συχνά συλλέγονται με τη βοήθεια της ίδιας έρευνας των ΑΞΕ. Επομένως, είναι δύσκολο να προσδιοριστεί το πρόσθετο κόστος που αποδίδεται στην παραγωγή στατιστικών FATS εξαγωγής. Ωστόσο, το 2007 διενεργήθηκε έρευνα για τη σχέση κόστους-ωφέλειας και από τα αποτελέσματα προκύπτει ότι η μεγάλη πλειονότητα των κρατών μελών είναι σε θέση να παράγουν FATS εξαγωγής με χαμηλό ή μεσαίο κόστος. Οι εθνικές στατιστικές αρχές τόσο για τις FATS εισαγωγής όσο και τις FATS εξαγωγής επιβεβαίωσαν ότι επρόκειτο να θεσπίσουν ορισμένα μέτρα σε εθνικό επίπεδο προκειμένου να μειώσουν την επιβάρυνση, συγκεκριμένα χρησιμοποιώντας σε μεγαλύτερο βαθμό διοικητικά στοιχεία, οργανώνοντας ηλεκτρονικές συλλογές δεδομένων και βελτιώνοντας τα υπάρχοντα ηλεκτρονικά ερωτηματολόγια. 6. προοδοσ και υλοποιηση πιλοτικων μελετων Σύμφωνα με το άρθρο 5 του κανονισμού (ΕΚ) αριθ. 716/2007 διενεργούνται πιλοτικές μελέτες προκειμένου να αξιολογηθεί η σχετικότητα και η σκοπιμότητα της συλλογής επιπλέον μεταβλητών. Η παράγραφος 4 του παρόντος κανονισμού αναφέρει ότι οι πιλοτικές μελέτες αποτελούν τη βάση για κάθε περαιτέρω απόφαση για την υλοποίηση των μέτρων, συμπεριλαμβανομένων αποφάσεων για το πεδίο εφαρμογής της συλλογής στοιχείων για τις FATS εισαγωγής και εξαγωγής. Αυτό δείχνει τη σημασία που αποδίδεται στις πιλοτικές μελέτες για το μελλοντικό σχεδιασμό της συλλογής στοιχείων FATS στο εσωτερικό της ΕΕ. Ο πρώτος γύρος πιλοτικών μελετών ξεκίνησε το 2006. Ο δεύτερος γύρος πραγματοποιήθηκε το 2007. Οι συμμετέχουσες χώρες δοκίμασαν τη σκοπιμότητα της εφαρμογής πρόσθετων μεταβλητών και στη συνέχεια διαβίβασαν τα στοιχεία που συνέλεξαν στην Eurostat. Για τις FATS εισαγωγής, η συλλογή στοιχείων για τα τμήματα M, N και O καθώς και για τις μεταβλητές Ε&Α για τα τμήματα της NACE Αναθ.1.1 G, H, I, K, M, N και O (και για την αντίστοιχη ταξινόμηση στη NACE αναθ.2) φαίνεται εφικτή με σχετικά μικρή προσπάθεια από την πλευρά των επιχειρήσεων ή των εθνικών στατιστικών αρχών. Εάν επιβεβαιωθεί από όλα τα κράτη μέλη η σκοπιμότητα και επανεπιβεβαιωθούν και οι ανάγκες των χρηστών, θα επεκταθεί η συλλογή στατιστικών FATS εισαγωγής, ούτως ώστε να καλύπτει σε συστηματική βάση τις εν λόγω μεταβλητές. Από τις στατιστικές FATS εξαγωγής, μπορούν να χαρακτηριστούν εφικτές τουλάχιστον τρεις πιλοτικές μεταβλητές : Δαπάνες προσωπικού, προστιθέμενη αξία σε κόστος συντελεστών και ακαθάριστες επενδύσεις σε υλικά αγαθά. Η μεγάλη πλειονότητα των κρατών μελών που συμμετείχαν κατέληξαν στο συμπέρασμα ότι οι εν λόγω μεταβλητές μπορούν ν’ αποκτηθούν αρκετά εύκολα από τις επιχειρήσεις, αφού παράγονται αυτόματα ή σχεδόν αυτόματα από τα λογιστικά συστήματα. Από την άλλη πλευρά, φαίνεται να είναι λιγότερο εφικτή η συλλογή μεταβλητών που σχετίζονται με το εμπόριο, που είναι σημαντικές στην ανάλυση της παγκοσμιοποίησης, τουλάχιστον επί του παρόντος. Η συλλογή αυτών των στοιχείων θα ήταν εξαιρετικά δαπανηρή και πιο δύσκολη να γίνει από τους ομίλους επιχειρήσεων που είναι σημαντικοί για τις στατιστικές FATS, δηλαδή τους μεγαλύτερους ομίλους. Συμπερασματικά, εφαρμόστηκαν διάφορες πιλοτικές μελέτες από τα συμμετέχοντα κράτη μέλη. Τα αποτελέσματά τους έριξαν καινούριο φως στις δυνατότητες συλλογής πρόσθετων μεταβλητών στις στατιστικές FATS εισαγωγής και εξαγωγής που χαρακτηρίζονται ως μη υποχρεωτικές στον κανονισμό FATS. H Eπιτροπή διστάζει να προτείνει να γίνουν υποχρεωτικές κάποιες από τις πιλοτικές μεταβλητές, επειδή υπάρχει κίνδυνος να αυξηθεί το βάρος για τις εθνικές στατιστικές αρχές και τους ερωτώμενους. Ωστόσο, η Επιτροπή επιβεβαιώνει την έντονη ανάγκη των χρηστών για αυτού του είδους τις πληροφορίες. 7. Τομεισ δυνητικων βελτιωσεων και τροποποιησεων Στο εγγύς μέλλον, η Εurostat σχεδιάζει να βελτιώσει περαιτέρω την ποιότητα των στοιχείων FATS μέσω της ανάπτυξης και εναρμόνισης της μεθοδολογίας προκειμένου: - να πραγματοποιηθεί μια ομαλή μετάβαση της ταξινόμησης της NACE Αναθ. 2 για τις FATS εξαγωγής, που θα οδηγήσει σε μεγαλύτερη διεθνή συγκρισιμότητα, - να υπολογιστούν τα συγκεντρωτικά μεγέθη της ΕΕ από το έτος αναφοράς 2009 και ύστερα για τα στοιχεία FATS εισαγωγής και εξαγωγής. Σε μεσοπρόθεσμο επίπεδο, κατά την κατάρτιση στατιστικών FATS, τα κράτη μέλη μπορούν να χρησιμοποιούν το μητρώο EuroGroups (EGR) ως κοινό εργαλείο Το εν λόγω μητρώο βρίσκεται υπό ανάπτυξη και θα περιέχει στοιχεία για τους ομίλους επιχειρήσεων και τις μονάδες που τους συνθέτουν καθώς και τα χαρακτηριστικά τους. Κατά τον τρόπο αυτό μπορεί να εναρμονιστεί ο κωδικός χώρας της έννοιας UCI στον οποίο ανήκουν οι επιχειρήσεις και κατά τον τρόπο αυτό θα βελτιωθεί η ποιότητα των στατιστικών FATS. H Eurostat προς το παρόν επεξεργάζεται το πλαίσιο κανονισμού για την ενσωμάτωση των στατιστικών για τις επιχειρήσεις προκειμένου να θεσπίσει ένα κοινό νομικό πλαίσιο για τη συστηματική συλλογή, διαβίβαση και διάδοση των ευρωπαϊκών στατιστικών που συνδέονται με την οικονομική δραστηριότητα, τη δομή και τις επιδόσεις του επιχειρηματικού τομέα. Οι απαιτήσεις για τις στατιστικές FATS θα επαναξιολογηθούν με βάση τον κανονισμό-πλαίσιο. [1] Άρθρο 2 του κανονισμού (ΕΚ) αριθ. 716/2007. [2] Άρθρο 4 του κανονισμού (ΕΚ) αριθ. 716/2007. [3] Έχει αναρτηθεί στην ακόλουθη διεύθυνση: http://epp.eurostat.ec.europa.eu/cache/ITY_OFFPUB/KS-AR-09-014/EN/KS-AR-09-014-EN.PDF . [4] Κανονισμός (ΕΚ) αριθ. 1893/2006 του Ευρωπαϊκού Κοινοβουλίου και του Συμβουλίου της 20ής Δεκεμβρίου 2006. [5] Άρθρο 6 παράγραφος 2 του κανονισμού (ΕΚ) αριθ. 716/2007. [6] http://epp.eurostat.ec.europa.eu/portal/page/portal/eurostat/home [7] http://circa.europa.eu/Members/irc/dsis/foreignaffiliatesstatistics/library?l=/public&vm=detailed&sb=Title . [8] Οι σημαίες «CETO» (Contribution to European Totals Only) ομαδοποιούν τις χώρες σύμφωνα με τον κανονισμό (EΚ) αριθ. 295/2008 του Ευρωπαϊκού Κοινοβουλίου και του Συμβουλίου της 11ης Μαρτίου 2008 όσον αφορά τις διαρθρωτικές στατιστικές επιχειρήσεων: Μεγάλες χώρες: DE, FR, IT, UK Χώρες μέσου μεγέθους: BE, DK, ES, GR, IE, NL, AT, PL, PT, FI, SE, NO Μικρές χώρες: BG, CY, CZ, EE, LV, LT, MT, PL, RO, SI, SK: [9] σ. 42 του εγχειριδίου συστάσεων FATS, έκδοση 2009.